ვორსკლა
ვორსკლა (რუს. და უკრ. Ворскла) — მდინარე რუსეთსა და უკრაინაში, დნეპრის მარცხენა შენაკადი. ჩაედინება კამენსკოეს წყალსაცავში. სიგრძე 464 კმ, აუზის ფართობი 14,7 ათ. კმ². სათავეს იღებს შუა რუსეთის მაღლობის დასავლეთ კალთებზე. კალაპოტში უხვადაა ჩქერები და ცელები. ფართო ჭალა ძირითადად უკავია ველებს, რომლებიც ენაცვლება ფოთლოვან ტყეებსა და, ზოგჯერ, ნამდინარევებსა და ჭაობებს. ძირითადად იკვებება თოვლის წყლით. საშუალო წლიური ხარჯია 28,5 მ³/წმ. გაყინულია ნოემბრის ბოლოდან – დეკემბრის დასაწყისიდან მარტის ბოლომდე. მთავარი შენაკადებია: მერლა, კოლომაკი (მარცხენა), ვორსკლიცა (მარჯვენა). ვორსკლი აუზშია 451 ტბა და წყალსაცავი, მათი საერთო ფართობია 22,8 კმ²; მარჯვენა ნაპირზეა ნაკრძალი „ტყე ვორსკლაზე“. მდინარეზეა ქალაქები: გრაივორონი (რუსეთი), პოლტავა, კობელიაკი (უკრაინა).